
Il-Parlament Ewropew,
–	wara li kkunsidra l-proposta tal-Kummissjoni lill-Parlament Ewropew u lill-Kunsill (COM(2023)0459),
–	wara li kkunsidra l-Artikolu 294(2) u l-Artikolu 338(1) tat-Trattat dwar il-Funzjonament tal-Unjoni Ewropea, skont liema artikoli l-Kummissjoni ppreżentat il-proposta lill-Parlament (C9‑0316/2023),
–	wara li kkunsidra l-Artikolu 294(3) tat-Trattat dwar il-Funzjonament tal-Unjoni Ewropea,
–	wara li kkunsidra l-opinjoni tal-Bank Ċentrali Ewropew tal-24 ta’ Novembru 2023[footnoteRef:1], [1:  	ĠU C, C/2024/668, 12.01.2024, ELI: http://data.europa.eu/eli/C/2024/668/oj.] 

–	wara li kkunsidra l-Artikolu 59 tar-Regoli ta’ Proċedura tiegħu,
–	wara li kkunsidra l-opinjoni tal-Kumitat għall-Impjiegi u l-Affarijiet Soċjali,
–	wara li kkunsidra r-rapport tal-Kumitat għall-Affarijiet Ekonomiċi u Monetarji (A9-0054/2024),
1.	Jadotta l-pożizzjoni fl-ewwel qari li tidher hawn taħt;
2.	Jistieden lill-Kummissjoni terġa’ tirreferi l-kwistjoni lill-Parlament jekk tibdel il-proposta tagħha, temendaha b’mod sustanzjali jew ikollha l-ħsieb li temendaha b’mod sustanzjali;



3.	Jagħti istruzzjonijiet lill-President tiegħu biex tgħaddi l-pożizzjoni tal-Parlament lill-Kunsill, lill-Kummissjoni kif ukoll lill-parlamenti nazzjonali.



P9_TC1-COD(2023)0288
Pożizzjoni tal-Parlament Ewropew adottata fl-ewwel qari tal-24 ta’ April 2024 bil-ħsieb tal-adozzjoni tar-Regolament (UE) 2024/... tal-Parlament Ewropew u tal-Kunsill dwar l-istatika tas-suq tax-xogħol tal-Unjoni Ewropea dwar in-negozji, li jħassar ir-Regolament tal-Kunsill (KE) Nru 530/1999 u r-Regolamenti (KE) Nru 450/2003 u (KE) Nru 453/2008 tal-Parlament Ewropew u tal-Kunsill[footnoteRef:2] [2:  	Il-bidliet fit-test kollu jirriżultaw mill-adozzjoni tal-emenda 1. It-test ġdid jew modifikat huwa indikat permezz tat-tipa korsiva u grassa; it-tħassir huwa indikat permezz tas-simbolu ▌.] 

(Test b’rilevanza għaż-ŻEE)
IL-PARLAMENT EWROPEW U L-KUNSILL TAL-UNJONI EWROPEA,
Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 338(1) tiegħu,
Wara li kkunsidraw il-proposta tal-Kummissjoni Ewropea,
Wara li l-abbozz tal-att leġiżlattiv intbagħat lill-parlamenti nazzjonali,
Wara li kkunsidraw l-opinjoni tal-Bank Ċentrali Ewropew[footnoteRef:3],  [3:  	ĠU C, C/2024/668, 12.01.2024, ELI: http://data.europa.eu/eli/C/2024/668/oj.] 

▐
Filwaqt li jaġixxu skont il-proċedura leġiżlattiva ordinarja,
Billi:
(1)	Hi meħtieġa statistika tas-suq tax-xogħol eżatta, fil-ħin, affidabbli u komparabbli  dwar in-negozji fl-Unjoni Ewropea għat-tfassil, għall-implimentazzjoni u għall-evalwazzjoni tal-politiki tal-Unjoni, b’mod partikolari dawk li jindirizzaw il-koeżjoni ekonomika, soċjali u territorjali, l-istrateġija Ewropea dwar l-impjiegi, il-Pilastru Ewropew tad-Drittijiet Soċjali (ESPR), u s-Semestru Ewropew kif ukoll dawk relatati mal-implimentazzjoni tal-pjan ta’ azzjoni tal-EPSR u l-pjan ta’ azzjoni dwar l-ekonomija soċjali. Dawn huma importanti bl-istess mod għall-Unjoni biex jiġu ssodisfati l-kompiti assenjati lilha skont l-Artikoli 2, 3 u 4 tat-Trattat dwar il-Funzjonament tal-Unjoni Ewropea (TFUE). [Em. 2]
(2)	Il-prevenzjoni u l-korrezzjoni tal-iżbilanċi makroekonomiċi skont ir-Regolament (UE) Nru 1176/2011[footnoteRef:4] u l-monitoraġġ tal-pagi minimi adegwati skont id-Direttiva (UE) 2022/2041 tal-Parlament Ewropew u tal-Kunsill[footnoteRef:5] jeħtieġu informazzjoni eżatta dwar l-evoluzzjoni tal-kostijiet lavorattivi fis-siegħa u tal-livelli tal-pagi, ir-rata ta’ kopertura tan-negozjar kollettiv, il-livell tal-paga minima statutorja u s-sehem tal-ħaddiema koperti minnha fost l-Istati Membri. [4:  	Ir-Regolament (UE) Nru 1176/2011 tal-Parlament Ewropew u tal-Kunsill tas-16 ta’ Novembru 2011 dwar il-prevenzjoni u l-korrezzjoni tal-iżbilanċi makroekonomiċi (ĠU L 306, 23.11.2011, p. 25)]  [5:  	Id-Direttiva (UE) 2022/2041 tal-Parlament Ewropew u tal-Kunsill tad-19 ta’ Ottubru 2022 dwar pagi minimi adegwati fl-Unjoni Ewropea (ĠU L 275, 25.10.2022, p. 33).] 

(3)	L-istatistika Ewropea tas-suq tax-xogħol dwar in-negozji, il-Bank Ċentrali Ewropew jużaha fil-kuntest tal-politika monetarja unika, b’mod partikolari dik dwar l-evoluzzjoni tal-kostijiet lavorattivi u t-tkabbir fil-pagi, biex jimmonitorja r-riskji tal-inflazzjoni u tad-deflazzjoni li joħolqu l-kostijiet lavorattivi. Għalhekk hemm bżonn statistika tal-Unjoni eżatta, fil-ħin u komparabbli dwar l-evoluzzjoni tal-kostijiet lavorattivi. Huwa importanti li din l-analiżi tkun ikkomplementata mill-monitoraġġ tar-riskji tal-inflazzjoni u tad-deflazzjoni li jirriżultaw mill-profitti.
(4)	Hemm bżonn tiġi estiża l-kopertura tal-istatistika dwar il-postijiet tax-xogħol vakanti u l-puntwalità tal-indiċi tal-kost lavorattiv għax iż-żewġ indikaturi huma elenkati fost l-Indikaturi Ekonomiċi Ewropej Prinċipali (IEEP)[footnoteRef:6], meħtieġa biex jiġu monitorjati l-politiki monetarji u ekonomiċi. [6:  	Il-Komunikazzjoni tal-Kummissjoni lill-Parlament Ewropew u lill-Kunsill dwar l-istatistika taż-żona tal-euro “Towards improved methodologies for eurozone statistics and indicators” (Lejn metodoloġiji mtejba għall-istatistika u l-indikaturi taż-żona tal-euro), COM(2002) 0661 final tas-27 ta’ Novembru 2002.] 

(4a)	Huwa importanti għal skopijiet analitiċi li ammont xieraq ta’ data b’lura jkun disponibbli biex ikunu jistgħu jiġu vvalutati l-indiċijiet tal-kost lavorattiv maż-żmien. Madankollu, sabiex jitnaqqas il-piż impost fuq l-Istati Membri, it-trażmissjoni jenħtieġ li tkun limitata għal data b’lura li tal-inqas tkopri s-snin kalendarji 2024 u 2025.
(5)	Hemm bżonn bażi ġuridika għar-regolamentazzjoni tat-trażmissjoni tad-differenza annwali fil-pagi bejn il-ġeneri biex isir monitoraġġ tal-Għanijiet tal-Iżvilupp Sostenibbli skont l-Aġenda 2030 tan-Nazzjonijiet Uniti (NU), b’mod partikolari, l-Għan 5 dwar l-Ugwaljanza bejn il-Ġeneri u l-għan 8 dwar Xogħol deċenti u tkabbir ekonomiku, kif ukoll biex isir monitoraġġ tal-impatt tad-Direttiva (UE) 2023/970 tal-Parlament Ewropew u tal-Kunsill[footnoteRef:7] (id-Direttiva dwar it-Trasparenza fil-Pagi). [Am. 3] [7:  	Id-Direttiva (UE) 2023/970 tal-Parlament Ewropew u tal-Kunsill tal-10 ta’ Mejju 2023 li ssaħħaħ l-applikazzjoni tal-prinċipju ta’ paga ugwali għal xogħol ugwali jew xogħol ta’ valur ugwali bejn l-irġiel u n-nisa permezz ta’ trasparenza fil-pagi u mekkaniżmi ta’ infurzar, (ĠU L 132, 17.5.2023, p. 21), http://data.europa.eu/eli/dir/2023/970/oj).] 

(6)	L-implimentazzjoni, il-monitoraġġ u l-valutazzjoni tal-prinċipji tal-opportunitajiet indaqs u tat-trattament ugwali tal-irġiel u tan-nisa f’materji tal-impjieg u tax-xogħol[footnoteRef:8] jeħtieġu data komparabbli dwar il-pagi li jirċievu l-irġiel u n-nisa. Id-Direttiva (UE) 2023/970 tal-Parlament Ewropew u tal-Kunsill li ssaħħaħ l-applikazzjoni tal-prinċipju ta’ paga ugwali għal xogħol ugwali jew xogħol ta’ valur ugwali bejn l-irġiel u n-nisa[footnoteRef:9] teżiġi li l-Istati Membri jipprovdu data aġġornata u fil-ħin lill-Kummissjoni dwar id-differenza annwali fil-pagi bejn il-ġeneri, f’konformità mad-Direttiva (UE) 2023/970. Dan l-obbligu jenħtieġ li jiġi kumplimentat bil-qafas statistiku meħtieġ li jixraq għall-kumpilazzjoni u t-trażmissjoni tad-data dwar id-differenza fil-pagi bejn il-ġeneri. [8:  	Id-Direttiva 2006/54/KE tal-Parlament Ewropew u tal-Kunsill tal-5 ta’ Lulju 2006 dwar l-implimentazzjoni tal-prinċipju ta’ opportunitajiet indaqs u ta’ trattament ugwali tal-irġiel u n-nisa fi kwistjonijiet ta’ impjiegi u xogħol (ĠU L 204, 26.07.2006, p. 23).]  [9:  	Id-Direttiva (UE) 2023/970 tal-Parlament Ewropew u tal-Kunsill tal-10 ta’ Mejju 2023 li ssaħħaħ l-applikazzjoni tal-prinċipju ta’ paga ugwali għal xogħol ugwali jew xogħol ta’ valur ugwali bejn l-irġiel u n-nisa permezz ta’ trasparenza fil-pagi u mekkaniżmi ta’ infurzar (ĠU L 132, 17.05.2023, p. 21).] 

(6a)	Skont il-Pjan ta’ Azzjoni dwar l-Ekonomija Soċjali[footnoteRef:10] kif ukoll l-għanijiet stabbiliti fl-Istrateġija dwar id-drittijiet tal-persuni b’diżabbiltà 2021-2030, b’mod partikolari billi jiġi segwit l-objettiv li jinħolqu opportunitajiet indaqs u jiġi żgurat aċċess ugwali biex jipparteċipaw fis-soċjetà u fl-ekonomija, hi meħtieġa data fil-ħin, komparabbli u eżatta dwar il-parteċipazzjoni tal-persuni b’diżabbiltà fis-suq tax-xogħol. Tali data se tipprovdi valutazzjoni tant meħtieġa tal-progress fl-isforzi komuni biex jitnaqqsu d-distakki fir-rati tal-impjiegi u tiżdied ir-rata ta’ impjieg tal-persuni b’diżabbiltà. [10:  	COM(2021)0778.] 

(6b)	L-implimentazzjoni tal-prinċipju ta’ trattament ugwali irrispettivament mill-oriġini razzjali jew etnika teħtieġ data fil-ħin, komparabbli u eżatta dwar il-pagi u l-karatteristiċi tal-impjiegi ta’ persuni ta’ oriġini razzjali jew etnika differenti. Tali data se tipprovdi valutazzjoni tant meħtieġa tal-progress fit-tnaqqis tad-diskriminazzjoni fir-rigward tal-kundizzjonijiet tal-impjieg u tax-xogħol, inklużi s-sensji u l-paga.
(6c)	Id-differenza bejn il-ġeneri fil-pensjonijiet hija d-differenza relattiva bejn il-pensjonijiet gross medji li jaqilgħu n-nisa u l-irġiel. Id-differenza għandha l-għeruq tagħha f’karrieri professjonali differenti; dawk tan-nisa huma kkaratterizzati minn paga aktar baxxa, karrieri iqsar u interrotti, u volum aktar baxx ta’ sigħat maħduma. B’riżultat ta’ dan, in-nisa jkunu f’riskju akbar ta’ faqar mill-irġiel aktar tard f’ħajjithom. Id-data miġbura fil-kuntest tal-istatistika tas-suq tax-xogħol dwar in-negozji rigward l-istruttura tal-qligħ, id-differenza fil-pagi bejn il-ġeneri u l-istruttura tal-kostijiet lavorattivi tista’ tikkontribwixxi wkoll għal fehim aħjar tad-differenza bejn il-ġeneri fil-pensjonijiet fl-Istati Membri.
(7)	Biex jissimplifika l-leġiżlazzjoni eżistenti u jrawwem l-armonizzazzjoni fil-kamp ta’ applikazzjoni, il-kunċetti, id-definizzjonijiet u r-rappurtar tal-kwalità, dan ir-Regolament jenħtieġ li jkopri l-istatistika Ewropea kollha tas-suq tax-xogħol dwar in-negozji.
(7a)	Bil-għan li tittejjeb l-istatistika tas-suq tax-xogħol dwar in-negozji, huwa essenzjali li d-data tissodisfa r-rekwiżiti tal-kwalità. Għalhekk, jenħtieġ li l-Kummissjoni (Eurostat) tipprovdi aktar gwida dwar il-ġestjoni tad-data miġbura minn sorsi ta’ kwalità baxxa.
(8)	Dan ir-Regolament jenħtieġ li jqis il-ħtiġijiet ġodda li nħolqu bl-iżvilupp u bl-approfondiment tal-Unjoni u taż-żona tal-euro, diment li d-dispożizzjonijiet tiegħu ma jkunux joħolqu piż sproporzjonat fuq ir-rispondenti jew fuq l-awtoritajiet nazzjonali tal-istatistika.
(9)	Biex jiġi limitat il-piż amministrattiv u finanzjarju fuq l-intrapriżi, b’mod partikolari fuq l-intrapriżi soċjali, l-SMEs u l-mikrointrapriżi, l-awtoritajiet nazzjonali tal-istatistika jenħtieġ li jikkunsidraw sorsi amministrattivi u innovattivi diġà disponibbli għall-awtoritajiet nazzjonali, reġjonali jew lokali, li l-għan ewlieni tagħhom ma jkunx il-forniment tal-istatistika, bħala sostitut għall-istħarriġiet tal-istatistika jew bħala suppliment għalihom, soġġetti għar-rekwiżiti tal-kwalità tal-istatistika uffiċjali. L-aħħar żviluppi teknoloġiċi u diġitali jistgħu jikkontribwixxu għal dan l-objettiv. Madankollu, hu meħtieġ li jiġi limitat l-għadd ta’ sorsi li minnhom tista’ tinġabar u tiġi trażmessa d-data, għal dak li hu meħtieġ u proporzjonat biex jintlaħaq l-objettiv ta’ dan ir-Regolament. Għalhekk, il-Kummissjoni jenħtieġ li tingħata s-setgħa li tadotta atti delegati biex tispeċifika minn liema sorsi, minbarra d-data tal-istħarriġ u r-rekords amministrattivi, id-data tista’ tinġabar u tiġi trażmessa skont dan ir-Regolament. Fi kwalunkwe każ, kwalunkwe pproċessar ta’ data li tirriżulta minn dawk is-sorsi l-oħra jenħtieġ li jkun mingħajr preġudizzju għad-Direttiva 2002/58/KE tal-Parlament Ewropew u tal-Kunsill[footnoteRef:11]. [11:  	Id-Direttiva 2002/58/KE tal-Parlament Ewropew u tal-Kunsill tat-12 ta’ Lulju 2002 dwar l-ipproċessar tad-data personali u l-protezzjoni tal-privatezza fis-settur tal-komunikazzjoni elettronika (id-Direttiva dwar il-privatezza u l-komunikazzjoni elettronika) (ĠU L 201, 31.7.2002, p. 37, http://data.europa.eu/eli/dir/2002/58/oj).] 

(9a)	L-awtoritajiet nazzjonali tal-istatistika jenħtieġ li jqisu l-istandard dwar il-kosteffettività u ma jinvolvux piż eċċessiv fuq l-operaturi ekonomiċi kif minqux fl-Artikolu 338(2) tat-Trattat dwar il-Funzjonament tal-Unjoni Ewropea fit-trattattivi tagħhom man-negozji. L-Istati Membri jenħtieġ li jwettqu sforzi biex jiżguraw li d-data rilevanti tiġi kondiviża b’mod adegwat bejn l-awtoritajiet biex jiżguraw li l-piż tar-rappurtar għall-intrapriżi jkun żgħir kemm jista’ jkun.
(9b)	Il-qafas li jirregola l-istatistika tas-suq tax-xogħol dwar in-negozji jenħtieġ li jittejjeb kontinwament. Dan jinkludi aspetti tal-kwalità tad-data kif ukoll it-tnaqqis ta’ piżijiet ekonomiċi żejda. Madankollu, jenħtieġ li metodi u proċeduri ġodda jiġu ttestjati kif xieraq qabel ma jiġu inkorporati fl-attivitajiet ta’ kuljum tal-istituti nazzjonali tal-istatistika. Għal dak il-għan, jenħtieġ li l-Kummissjoni (Eurostat) u l-istituti nazzjonali tal-istatistika jwettqu studji ta’ fattibbiltà u studji pilota. Dawn l-istudji jenħtieġ li jinbdew mill-Kummissjoni u jenħtieġ li jkunu miftuħa għall-parteċipazzjoni tal-istituti nazzjonali tal-istatistika fuq bażi volontarja. Sabiex jinsiltu l-konklużjonijiet it-tajba, ir-riżultati ta’ dawk l-istudji jenħtieġ li jiġu analizzati bir-reqqa mill-Kummissjoni u mill-istituti nazzjonali tal-istatistika. Dik l-analiżi jenħtieġ li tkun disponibbli għall-komunità tal-istatistika u għall-pubbliku ġenerali.
(10)	Biex tittejjeb l-effiċjenza tal-proċessi tal-produzzjoni tal-istatistika dwar is-suq tax-xogħol u biex jonqos il-piż statistiku fuq ir-rispondenti, l-awtoritajiet nazzjonali tal-istatistika jenħtieġ li jkollhom id-dritt li jaċċessaw u jużaw, minnufih u bla ħlas, ir-rekords amministrattivi nazzjonali kollha u li jintegraw dawk ir-rekords amministrattivi mal-istatistika, sa fejn meħtieġ, għall-iżvilupp, il-produzzjoni u t-tixrid tal-istatistika Ewropea dwar in-negozji, f’konformità mal-Artikolu 17a tar-Regolament (KE) Nru 223/2009 tal-Parlament Ewropew u tal-Kunsill[footnoteRef:12]. [12:  	Ir-Regolament (KE) Nru 223/2009 tal-Parlament Ewropew u tal-Kunsill tal-11 ta’ Marzu 2009 dwar l-Istatistika Ewropea u li jħassar ir-Regolament (KE, Euratom) Nru 1101/2008 tal-Parlament Ewropew u tal-Kunsill dwar it-trażmissjoni ta’ data suġġetta għall-kunfidenzjalità statistika lill-Uffiċċju tal-Istatistika tal-Komunitajiet Ewropej, ir-Regolament tal-Kunsill (KE) Nru 322/97 dwar Statistika tal-Komunità, u d-Deċiżjoni tal-Kunsill 89/382/KEE, Euratom li tistabbilixxi Kumitat dwar il-Programmi tal-Istatistika tal-Komunitajiet Ewropej (ĠU L 87, 31.3.2009, p. 164).] 

(11)	Ir-Regolament (KE) Nru 223/2009 dwar l-istatistika Ewropea hu l-qafas ta’ referenza għal dan ir-Regolament, inkluż fir-rigward tal-protezzjoni tad-data kunfidenzjali u l-ipproċessar u l-kondiviżjoni ta’ data personali, inkluż ta’ data miżmuma minn persuni privati.
(11a)	L-użu ta’ tekniki ta’ scraping tal-web biex tinġabar data minn siti web, għan-natura normali tagħhom ta’ tfittxija mhux strutturata fuq dak li huwa pubbliku fuq l-internet, jista’ ma jikkonformax mal-prinċipju tal-protezzjoni tad-data tal-eżattezza sakemm ma jkun hemm l-ebda valutazzjoni dwar l-affidabbiltà tas-sorsi. L-istess rekwiżiti tal-kwalità għall-istatistika uffiċjali (eż. il-prinċipju tal-eżattezza statistika u l-affidabbiltà tad-data tas-sors) jistgħu jiġu affettwati.
(12)	Peress li l-objettiv ta’ dan ir-Regolament, jiġifieri li jistabbilixxi qafas komuni għall-produzzjoni sistematika ta’ statistika ta’ kwalità għolja tas-suq tax-xogħol tal-Unjoni Ewropea dwar in-negozji, ma jistax jintlaħaq biżżejjed mill-Istati Membri iżda, għal raġunijiet ta’ konsistenza u komparabbiltà, jintlaħaq aħjar fil-livell tal-Unjoni, l-Unjoni tista’ tadotta miżuri f’konformità mal-prinċipju tas-sussidjarjetà kif stabbilit fl-Artikolu 5 tat-Trattat dwar l-Unjoni Ewropea. F’konformità mal-prinċipju tal-proporzjonalità kif stabbilit f’dak l-Artikolu, dan ir-Regolament ma jmurx lil hinn minn dak meħtieġ biex jintlaħaq dak l-objettiv. 
(13)	Il-Kontrollur Ewropew għall-Protezzjoni tad-Data ġie kkonsultat f’konformità mal-Artikolu 42(1) tar-Regolament (UE) 2018/1725 tal-Parlament Ewropew u tal-Kunsill[footnoteRef:13] u ta opinjoni nhar il-25 ta’ Settembru 2023. [13:  	Ir-Regolament (UE) 2018/1725 tal-Parlament Ewropew u tal-Kunsill tat-23 ta’ Ottubru 2018 dwar il-protezzjoni ta’ persuni fiżiċi fir-rigward tal-ipproċessar ta’ data personali mill-istituzzjonijiet, korpi, uffiċċji u aġenziji tal-Unjoni u dwar il-moviment liberu ta’ tali data, u li jħassar ir-Regolament (KE) Nru 45/2001 u d-Deċiżjoni Nru 1247/2002/KE (ĠU L 295, 21.11.2018, p. 39).] 

(14)	Għal implimentazzjoni xierqa ta’ dan ir-Regolament fl-Istati Membri, hemm bżonn mill-inqas 12-il xahar mid-data tad-dħul fis-seħħ qabel l-ewwel ġbir tad-data. Għalhekk, jenħtieġ li tiġi applikata mhux qabel l-1 ta’ Jannar 2026.
(15)	Il-Kumitat tas-Sistema Ewropea tal-Istatistika ġie kkonsultat.
ADOTTAW DAN IR-REGOLAMENT:
Artikolu 1
Suġġett

Dan ir-Regolament jistabbilixxi qafas legali komuni għall-iżvilupp, il-produzzjoni u d-disseminazzjoni tal-istatistika tas-suq tax-xogħol dwar in-negozji fl-Unjoni.
Artikolu 2
Definizzjonijiet
Għall-finijiet ta’ dan ir-Regolament, għandhom japplikaw id-definizzjonijiet li ġejjin:
(1)	“unità statistika” tfisser il-persuna fiżika jew l-entità ġuridika li dwarha tinġabar jew tiġi kkumpilata d-data;
(2)	“intrapriża” tfisser sett ta’ unitajiet legali kif definit fir-Regolament tal-Kunsill (KEE) Nru 696/93[footnoteRef:14]; Din tinkludi lill-produtturi mhux tas-suq u lil unitajiet istituzzjonali oħra li jappartjenu għas-settur tal-gvern ġenerali; [14:  	Ir-Regolament tal-Kunsill (KEE) Nru 696/93 tal-15 Marzu 1993 dwar l-unitajiet tal-istatistika għall-osservazzjoni u l-analiżi tas-sistema ta’ produzzjoni fil-Komunità (ĠU L 76, 30.3.1993, p. 1), ANNESS-Taqsima III-A] 

(2a)	“intrapriża soċjali” tfisser entità tal-liġi privata, li tista’ tiġi stabbilita f’varjetà ta’ forom legali, li tipprovdi oġġetti u servizzi għas-suq b’mod intraprenditorjali u f’konformità mal-prinċipji u l-karatteristiċi tal-ekonomija soċjali, b’objettivi soċjali jew ambjentali bħala r-raġuni għall-attività kummerċjali tagħha[footnoteRef:15]; [15:  	Rakkomandazzjoni tal-Kunsill tas-27 ta’ Novembru 2023 dwar l-iżvilupp ta’ kundizzjonijiet ta’ qafas tal-ekonomija soċjali (C/2023/1344) (ĠU C, C/2023/1344, 29.11.2023, ELI: http://data.europa.eu/eli/C/2023/1344/oj).] 

(3)	“unità lokali” tfisser intrapriża jew parti minnha li tinsab f’post ġeografikament identifikat; 
(4)	“intrapriża residenti”, rispettivament “unità lokali residenti”, tfisser intrapriża, rispettivament unità lokali, li twettaq attivitajiet ekonomiċi li jikkontribwixxu għall-prodott domestiku gross (PDG);
(5)	“impjegat” tfisser persuna irrispettivament min-nazzjonalità tagħha, mir-residenza tagħha jew minn kemm ilha taħdem fl-Istat Membru fejn għandha relazzjoni ta’ impjieg diretta ma’ intrapriża, stabbilita b’kuntratt formali jew ftehim informali, u tirċievi remunerazzjoni, irrispettivament mit-tip ta’ xogħol li tagħmel, in-numru ta’ sigħat maħduma (full-time jew part-time) u t-tul tal-kuntratt (fiss jew indefinit, inkluż staġjonali); ir-remunerazzjoni ta’ impjegat tista’ tieħu l-forma ta’ pagi u salarji, inkluż bonuses, ħlas għal xogħol bl-imqieta u bix-xift, gratifiki, miżati, kummissjonijiet u remunerazzjoni in natura; [Em. 4]
(6)	“impjegatur” tfisser intrapriża jew unità lokali li għandha relazzjoni ta’ impjieg diretta ma’ impjegat, stabbilita b’kuntratt formali jew ftehim informali); [Em. 5]
(7)	“dominju” tfisser sett tad-data wieħed jew aktar li jkopri tema waħda jew bosta temi partikolari;
(8)	“tema” tfisser il-kontenut tal-informazzjoni li trid tinġabar dwar l-unitajiet statistiċi waqt il-ġbir tad-data, u kull tema tkun tkopri għadd ta’ temi dettaljati;
(9)	“tema dettaljata” tfisser il-kontenut dettaljat tal-informazzjoni li trid tinġabar dwar l-unitajiet statistiċi relatati ma’ tema; kull tema dettaljata tkopri varjabbli wieħed jew aktar;
(10)	“varjabbli” tfisser karatteristika ta’ unità li tista’ tassumi aktar minn sett wieħed ta’ valuri, u li tista’ tkun ċifra assoluta, proporzjon, jew referenza għal pożizzjoni fi klassifikazzjoni;
(11)	“diżaggregazzjoni” tfisser sett ta’ valuri predefiniti diskreti, eżawrjenti u reċiprokament esklużivi li jistgħu jiġu assenjati lil varjabbli li jikkaratterizza unitajiet statistiċi;
(12)	“mikrodata” tfisser data li tikkonċerna unità statistika waħda biss, mingħajr identifikatur dirett;
(13)	“data aggregata” tfisser data li tikkonċerna sett ta’ diversi unitajiet statistiċi;
(14)	“popolazzjoni statistika” tfisser is-sett tal-unitajiet statistiċi li dwarhom tkun mixtieqa l-informazzjoni u ikunu meħtieġa l-istimi;
(15)	“qafas tal-kampjunar” tfisser lista, mappa jew speċifikazzjoni oħra tal-unitajiet li jiddeterminaw popolazzjoni statistika li trid tiġi kollha kemm hi numerata jew ikkampjunata; 
(16)	“kampjun” tfisser subsett ta’ qafas tal-kampjunar li l-elementi tiegħu jintgħażlu abbażi ta’ proċess bi probabbiltà magħrufa tal-għażla, iddisinjat biex jippermetti derivazzjoni ta’ stimi validi għall-popolazzjoni statistika;
(17)	“rispondent” tfisser l-unità tar-rappurtar li tipprovdi informazzjoni lill-awtorità li tkun qed twettaq l-istħarriġ;
(18)	“data tal-istħarriġ” tfisser id-data miġbura minn kampjun ta’ rispondenti u estrapolata għall-popolazzjoni statistika b’metodi matematiċi xierqa;
(19)	“rekords amministrattivi” tfisser data ġġenerata minn entità amministrattiva, normalment korp pubbliku, li l-għan ewlieni tagħha ma jkunx li tipprovdi l-istatistika;
(20)	“sorsi oħra” tfisser data ta’ kwalità u affidabbli ġġenerata minn entità mhux amministrattiva li tinkludi rekords privati, siti web u bażijiet tad-data, li l-għan ewlieni tagħha ma jkunx li tipprovdi statistika uffiċjali;
(21)	“klassifikazzjoni statistika” tfisser lista ordnata, b’livell wieħed jew aktar ta’ dettall, ta’ kategoriji relatati iżda reċiprokament esklużivi, użati biex jagħtu struttura lill-informazzjoni f’dominju statistiku partikolari skont is-similaritajiet tagħha;
(22)	“perjodu ta’ referenza” tfisser perjodu li tirreferi għalih id-data;
(23)	“perjodu tal-ġbir tad-data” tfisser il-perjodu taż-żmien meta tinġabar id-data.
(24)	“metadata” tfisser informazzjoni meħtieġa biex l-istatistika tkun tista’ tintuża u tiġi interpretata, u li tiddeskrivi d-data b’mod strutturat;
(25)	“data verifikata minn qabel” tfisser data verifikata mill-Istati Membri abbażi ta’ regoli komuni miftiehma tal-validazzjoni;
(26)	“rapport tal-kwalità” tfisser rapport li jagħti informazzjoni dwar il-kwalità ta’ prodott jew proċess statistiku;
(26a)	“data b’lura” tfisser data li tkopri perjodu ta’ mill-inqas sentejn qabel id-data tal-applikazzjoni ta’ dan ir-Regolament. 

Artikolu 3
Sorsi u metodi
1. Għall-fini tal-kumpilazzjoni tal-istatistika skont dan ir-Regolament, l-Istati Membri għandhom jużaw jew jerġgħu jużaw wieħed mis-sorsi li ġejjin jew kombinament tagħhom diment li jissodisfaw l-istandards tal-kwalità msemmija fl-Artikolu 8:
(a)	data tal-istħarriġ;
(b)	rekords amministrattivi;
(c)	sorsi oħra.
1a. Il-Kummissjoni għandha s-setgħa li tadotta atti delegati f’konformità mal-Artikolu 13 biex tissupplimenta dan ir-Regolament billi tispeċifika minn liema sorsi oħra msemmija fil-paragrafu 1, il-punt (c), ta’ dan l-Artikolu, tista’ tinġabar u tiġi trażmessa d-data. Meta teżerċita s-setgħa li tadotta tali atti delegati, il-Kummissjoni għandha tiżgura li l-użu ta’ dawk is-sorsi l-oħra jkun meħtieġ u proporzjonat biex jintlaħaq l-objettiv skont dan ir-Regolament, filwaqt li titqies kif xieraq is-sensittività tad-data inkwistjoni u mingħajr preġudizzju għad-Direttiva 2002/58/KE. 
2. L-istħarriġiet użati għall-fini tal-istatistika tas-suq tax-xogħol dwar in-negozji għandhom jiġu bbażati fuq kampjuni li jkunu rappreżentattivi tal-popolazzjoni statistika. Il-kampjuni tal-intrapriżi jew tal-unitajiet lokali għandhom jittieħdu mir-reġistri nazzjonali tal-istatistika dwar in-negozji kif definit fl-Artikolu 8(4) tar-Regolament (UE) 2019/2152.
3. L-Istati Membri għandhom jipprovdu informazzjoni dettaljata lill-Kummissjoni (Eurostat) dwar is-sorsi u l-metodi użati fir-rapporti tal-kwalità msemmija fl-Artikolu 8(4).
Artikolu 3a
Ir-rekwiżit għall-protezzjoni tad-data personali

1. Meta l-attivitajiet li jeħtieġ jitwettqu skont dan ir-Regolament jinvolvu l-ipproċessar ta’ data personali, tali proċessar għandu jkun proporzjonat u għandu jikkonforma mar-Regolament 2018/1725 tal-Parlament Ewropew u tal-Kunsill[footnoteRef:16] u r-Regolament (UE) 2016/679 tal-Parlament Ewropew u tal-Kunsill[footnoteRef:17]. F’konformità mal-prinċipju tal-minimizzazzjoni tad-data stabbilit f’dawk ir-Regolamenti, id-data pprovduta skont dan ir-Regolament għandha tiġi aggregata sakemm l-individwi ma jkunux jistgħu jiġu identifikati. [16:  	Ir-Regolament (UE) 2018/1725 tal-Parlament Ewropew u tal-Kunsill tat-23 ta’ Ottubru 2018 dwar il-protezzjoni ta’ persuni fiżiċi fir-rigward tal-ipproċessar ta’ data personali mill-istituzzjonijiet, korpi, uffiċċji u aġenziji tal-Unjoni u dwar il-moviment liberu ta’ tali data, u li jħassar ir-Regolament (KE) Nru 45/2001 u d-Deċiżjoni Nru 1247/2002/KE (ĠU L 295, 21.11.2018, p. 39, http://data.europa.eu/eli/reg/2018/1725/oj).]  [17:  	Ir-Regolament (UE) 2016/679 tal-Parlament Ewropew u tal-Kunsill tas-27 ta’ April 2016 dwar il-protezzjoni tal-persuni fiżiċi fir-rigward tal-ipproċessar ta’ data personali u dwar il-moviment liberu ta’ tali data, u li jħassar id-Direttiva 95/46/KE (Regolament Ġenerali dwar il-Protezzjoni tad-Data) (ĠU L 119, 4.5.2016, p. 1, http://data.europa.eu/eli/reg/2016/679/oj).] 


2. L-ipproċessar ta’ data personali għal finijiet ta’ statistika, li jitqies li huwa fl-interess pubbliku, għandu jkun soġġett għal salvagwardji xierqa f’konformità mal-Artikolu 89 tar-Regolament (UE) 2016/679 u l-Artikolu 13 tar-Regolament (UE) 2018/1725. B’mod partikolari, għandha tiġi żgurata l-konformità mal-prinċipju li d-data personali għandha ssir anonima.

Artikolu 4
Rekwiżiti tad-data
1. L-istatistika tas-suq tax-xogħol dwar in-negozji għandha tkopri d-dominji u t-temi li ġejjin:
(a)	l-introjtu:
	(i) l-istruttura tal-introjtu;
	(ii) id-differenza fil-pagi bejn il-ġeneri;
	(iii) il-kopertura tan-negozjar kollettiv;
	(iv) il-livell tal-paga minima statutorja, jekk applikabbli;
	(v) il-kopertura tal-paga minima statutorja, jekk applikabbli;
(b)	il-kostijiet lavorattivi:
	(i) l-istruttura tal-kostijiet lavorattivi;
	(ii) l-indiċi tal-kost lavorattiv;
(c)	id-domanda għax-xogħol:
	(i) il-postijiet tax-xogħol vakanti.
L-indiċi tal-kost lavorattiv tat-temi, imsemmi fil-punt (b)(ii), u l-postijiet tax-xogħol vakanti, imsemmi fil-punt (c)(i), jinkludu l-istimi bikrija rispettivi tagħhom imsemmija fl-Artikolu 5.
2. Għal kull tema elenkata fil-paragrafu 1, it-temi dettaljati, il-perjodiċità korrispondenti tagħhom, il-perjodi ta’ referenza u l-iskadenzi tat-trażmissjoni għandhom ikunu kif stabbilit fl-Anness.
3. Il-Kummissjoni għandha tingħata s-setgħa li tadotta atti delegati f’konformità mal-Artikolu 13 biex temenda l-lista tat-temi dettaljati, il-perjodiċità, il-perjodi ta’ referenza u l-iskadenzi għat-trażmissjoni stabbiliti fl-Anness.
4. Meta teżerċita s-setgħa li tadotta atti delegati skont il-paragrafu 3, il-Kummissjoni għandha tiżgura li dawk l-atti ma jimponux piż sinifikanti u sproporzjonat fuq l-Istati Membri u fuq ir-rispondenti. Għal dan il-għan, għandhom jinbdew studji tal-fattibbiltà kif stabbilit fl-Artikolu 9 u r-riżultati tagħhom għandhom jiġu vvalutati u kkunsidrati kif xieraq qabel l-adozzjoni tal-atti delegati.
5. Id-data għandha tintbagħat lill-Kummissjoni (Eurostat) fil-forma ta’ data aggregata, għajr għat-tema tal-istruttura tal-introjtu, imsemmija fil-paragrafu 1, il-punt (a)(i), li għaliha għandha tintbagħat mikrodata għal impjegati u unitajiet lokali individwali.
6. L-Istati Membri għandhom jipprovdu d-data verifikata minn qabel u l-metadata relatata b’format tekniku speċifikat mill-Kummissjoni (Eurostat) għal kull sett tad-data. Is-servizzi tal-punt uniku tad-dħul għandhom jintużaw biex jipprovdu d-data lill-Kummissjoni (Eurostat).
7. Il-Kummissjoni għandha tadotta atti ta’ implimentazzjoni li jispeċifikaw l-elementi li ġejjin għal kull tema:
(a)	il-lista u d-deskrizzjoni tal-varjabbli;
(b)	klassifikazzjonijiet statistiċi u diżaggregazzjonijiet tad-data;
(c)	miri tal-preċiżjoni;
(d)	il-metadata trid tintbagħat bl-istess perjodiċità, perjodu ta’ referenza u skadenzi bħad-data li tirreferi għaliha;
(e)	il-perjodi tal-ġbir tad-data.
Dawn l-atti ta’ implimentazzjoni għandhom jiġu adottati skont il-proċedura ta’ eżami msemmija fl-Artikolu 14(2) mill-inqas 12-il xahar qabel il-bidu tal-perjodu ta’ referenza rilevanti.
Artikolu 5
Stimi bikrija
1. L-istimi bikrija għall-indiċi tal-kost lavorattiv imsemmija fl-Artikolu 4(1), il-punt (b)(ii) u l-postijiet tax-xogħol vakanti msemmija fl-Artikolu 4(1), il-punt (c)(i) għandhom jintbagħtu:
(a)	mill-Istati Membri li l-għadd annwali ta’ impjegati tagħhom jirrappreżenta aktar minn 3% tat-total tal-UE, għal kull waħda mill-aħħar tliet snin konsekuttivi; u
(b)	mill-Istati Membri taż-żona tal-euro li l-għadd annwali ta’ impjegati tagħhom jirrappreżenta aktar minn 3% tat-total taż-żona tal-euro, għal kull waħda mill-aħħar tliet snin konsekuttivi;
2. L-ishma tal-impjegati fit-total tal-UE u fit-total taż-żona tal-euro msemmija fil-paragrafu 1 għandhom jiġu vvalutati mill-Kummissjoni (Eurostat) abbażi tad-data annwali disponibbli tal-istħarriġ dwar il-forza tax-xogħol tal-UE.
3. Jekk issir xi bidla fil-lista tal-Istati Membri li l-għadd annwali ta’ impjegati tagħhom ikun iżjed mil-limiti msemmija fil-punti (a) u (b) tal-paragrafu 1, il-Kummissjoni (Eurostat) għandha tinnotifika lill-Istati Membri kkonċernati fi żmien 6 xhur minn tmiem il-perjodu tal-valutazzjoni tal-limitu ta’ 3%. Jekk l-ishma aġġornati tal-impjegati jkunu inqas mil-limiti rispettivi msemmija fil-punti (a) u (b) tal-paragrafu 1, l-Istati Membri kkonċernati għandhom jitħallew jieqfu jibagħtu l-istimi bikrija mit-trimestru ta’ referenza tal-ewwel sena kalendarja wara d-data tan-notifika. Jekk l-ishma aġġornati jkunu iżjed minn dawk il-limiti, l-Istati Membri kkonċernati għandhom jibagħtu l-istimi bikrija mill-ewwel trimestru ta’ referenza tat-tielet sena kalendarja wara d-data tan-notifika.
Artikolu 6
Unitajiet statistiċi u popolazzjoni statistika
1. L-istatistika skont dan ir-Regolament għandha tiġi kkumpilata għal waħda jew aktar mill-unitajiet statistiċi li ġejjin:
(a)	l-intrapriżi;
(b)	l-unitajiet lokali;
(c)	l-impjegati.
2. Għat-temi tal-indiċi tal-kost lavorattiv, imsemmija fl-Artikolu 4(1), il-punt (b)(ii) u tal-postijiet tax-xogħol vakanti, imsemmija fl-Artikolu 4(1), il-punt (c)(i), il-popolazzjoni statistika għandha tikkonsisti mill-intrapriżi kollha jew mill-unitajiet lokali kollha li jkunu residenti fl-Istat Membru u li jissodisfaw il-kundizzjonijiet li ġejjin:
(a)	l-attività ekonomika ewlenija tagħhom tkun inkluża f’xi taqsima tal-klassifikazzjoni NACE[footnoteRef:18], għajr f’“Agrikoltura, forestrija u sajd”, “Attivitajiet ta’ persuni tad-dar bħala persuni li jħaddmu; attivitajiet mhux differenzjati li jipproduċu oġġetti u servizzi minn persuni tad-dar għall-użu individwali tagħhom” u “Attivitajiet ta’ organizzazzjonijiet u entitajiet ekstraterritorjali” u [18:  	Ir-Regolament (KE) Nru 1893/2006 tal-Parlament Ewropew u tal-Kunsill tal-20 ta’ Diċembru 2006 li jistabbilixxi l-klassifikazzjoni tal-istatistika ta’ attivitajiet ekonomiċi tan-NACE Reviżjoni 2 u li jemenda r-Regolament tal-Kunsill (KEE) Nru 3037/90 kif ukoll ċerti Regolamenti tal-KE dwar setturi speċifiċi tal-istatistika (ĠU L 393, 30.12.2006, p. 1)] 

(b)	ikollhom impjegat wieħed jew aktar.
3. Għat-temi tal-istruttura tal-introjtu, imsemmija fl-Artikolu 4(1), il-punt (a)(i), u tad-differenza fil-pagi bejn il-ġeneri, imsemmija fl-Artikolu 4(1), il-punt (a)(ii), fir-rigward tad-data dwar l-impjegatur, il-popolazzjoni statistika għandha tikkonsisti mill-unitajiet lokali kollha li jkunu residenti fl-Istat Membru u li jissodisfaw il-kundizzjonijiet li ġejjin:
(a)	l-attività ekonomika tagħhom hi inkluża f’xi taqsima tal-klassifikazzjoni NACE, għajr f’“Agrikoltura, forestrija u sajd”, “Attivitajiet persuni tad-dar bħala persuni li jħaddmu u attivitajiet ta’ produzzjoni ta’ oġġetti – u servizzi – mhux differenzjati minn persuni tad-dar għall-użu tagħhom individwali” u “Attivitajiet ta’ organizzazzjonijiet u entitajiet ekstraterritorjali”; u
(b)	ikollhom impjegat wieħed jew aktar.
Għat-temi tal-istruttura tal-introjtu u tad-differenza fil-pagi bejn il-ġeneri, fir-rigward tad-data dwar l-impjegat, il-popolazzjoni statistika għandha tikkonsisti mill-impjegati kollha li l-unità lokali tagħhom tappartjeni għall-popolazzjoni statistika definita fil-punti (a) u (b) tal-ewwel subparagrafu.
4. B’deroga mill-punti (a) u (b) tal-paragrafu 3, fir-rigward tad-data dwar id-differenza fil-pagi bejn il-ġeneri għall-perjodu ta’ referenza 2026, it-trażmissjoni għandha tkopri l-unitajiet lokali kollha li jkunu parti minn intrapriżi b’10 impjegati jew aktar u li, minbarra l-attivitajiet esklużi fil-paragrafu 3, il-punt (a), ma jkunux jappartjenu għat-taqsima “Amministrazzjoni pubblika u difiża; sigurtà soċjali obbligatorja” tal-klassifikazzjoni NACE.
5. Għat-tema tal-istruttura tal-kostijiet lavorattivi, imsemmija fl-Artikolu 4(1), il-punt (b)(i), il-popolazzjoni statistika għandha tikkonsisti mill-unitajiet lokali kollha li jkunu residenti tal-Istat Membru u li jissodisfaw il-kundizzjonijiet li ġejjin:
(a)	l-attività ekonomika tagħhom hi inkluża f’xi taqsima tal-klassifikazzjoni NACE, għajr f’“Agrikoltura, forestrija u sajd”, “Attivitajiet persuni tad-dar bħala persuni li jħaddmu u attivitajiet ta’ produzzjoni ta’ oġġetti – u servizzi – mhux differenzjati minn persuni tad-dar għall-użu tagħhom individwali” u “Attivitajiet ta’ organizzazzjonijiet u entitajiet ekstraterritorjali”; u
(b)	ikunu parti minn intrapriżi b’10 impjegati jew aktar.
5a. Għat-temi kollha elenkati fl-Anness, l-Istati Membri għandhom jiġbru u jipprovdu data separata fir-rigward tal-intrapriżi soċjali.

Artikolu 7
Rekwiżiti tad-data ad hoc
1. Il-Kummissjoni għandha s-setgħa li tadotta atti delegati li jissupplimentaw dan ir-Regolament f’konformità mal-Artikolu 13 billi jispeċifikaw l-informazzjoni li jridu jagħtu l-Istati Membri b’bażi ad hoc meta, fil-kamp ta’ applikazzjoni ta’ dan ir-Regolament, il-ġbir ta’ data addizzjonali jitqies meħtieġ biex jiġu indirizzati ħtiġijiet addizzjonali ta’ data statistika li ma jistgħux jiġu ssodisfati b’mod ieħor. Dawk l-atti delegati għandhom jispeċifikaw:
(a)	it-temi dettaljati li jridu jingħataw fil-ġbir tad-data ad hoc relatat mad-dominji u t-temi speċifikati fl-Artikolu 4 u r-raġunijiet għal dawk il-ħtiġijiet addizzjonali;
(b)	il-perjodi ta’ referenza u l-iskadenzi tat-trażmissjoni.
2. Il-Kummissjoni għandha s-setgħa li tadotta l-atti delegati msemmija fil-paragrafu 1 li jibdew bis-sena ta’ referenza 2028 u b’perjodu minimu ta’ sentejn bejn kull ġbir ad hoc.
3. Il-Kummissjoni għandha tadotta atti ta’ implimentazzjoni biex tispeċifika l-informazzjoni ad hoc imsemmija fil-paragrafu 1 u l-metadata. Dawk l-atti ta’ implimentazzjoni għandhom jispeċifikaw l-elementi tekniċi li ġejjin, meta xieraq:
(a)	il-lista u d-deskrizzjoni tal-varjabbli;
(b)	klassifikazzjonijiet statistiċi u diżaggregazzjonijiet tad-data;
(c)	speċifikazzjonijiet dettaljati tal-unitajiet statistiċi koperti;
(d)	il-metadata li trid tintbagħat;
(e)	il-perjodi tal-ġbir tad-data.
Dawk l-atti ta’ implimentazzjoni għandhom jiġu adottati skont il-proċedura ta’ eżami msemmija fl-Artikolu 14(2) fi żmien 24 xahar qabel jibda l-perjodu ta’ referenza rilevanti.
Artikolu 8
Rekwiżiti tal-kwalità u rappurtar tal-kwalità
1. L-Istati Membri għandhom jieħdu l-miżuri meħtieġa biex jiżguraw il-kwalità tad-data u l-metadata mibgħuta.
2. L-Istati Membri għandhom jiżguraw li d-data, inkluża d-data b’lura, miksuba mis-sorsi stabbiliti fl-Artikolu 3 tipprovdi kopertura sħiħa tal-unitajiet statistiċi u l-popolazzjoni statistika definiti fl-Artikolu 6 u tagħti stimi eżatti tagħhom.
3. Għall-finijiet ta’ dan ir-Regolament, għandhom japplikaw il-kriterji tal-kwalità definiti fl-Artikolu 12(1) tar-Regolament (KE) Nru 223/2009.
4. L-Istati Membri għandhom jibagħtu rapporti tal-kwalità dwar is-sorsi u l-metodi għal kull wieħed mit-temi elenkati fl-Artikolu 4.
5. Il-Kummissjoni għandha tadotta atti ta’ implimentazzjoni li jistabbilixxu l-arranġamenti prattiċi għar-rapporti tal-kwalità u l-kontenut tagħhom. Dawk l-atti ta’ implimentazzjoni għandhom jiġu adottati skont il-proċedura ta’ eżami msemmija fl-Artikolu 14(2).
6. L-Istati Membri għandhom jinfurmaw lill-Kummissjoni (Eurostat) dwar kull informazzjoni jew bidla rilevanti fir-rigward tal-implimentazzjoni ta’ dan ir-Regolament li jistgħu jinfluwenzaw il-kwalità tad-data trażmessa. L-informazzjoni għandha tingħata mill-aktar fis possibbli u fi żmien 3 xhur minn meta dik il-bidla tidħol fis-seħħ.
7. Wara talba ▐tal-Kummissjoni (Eurostat), l-Istati Membri għandhom jipprovdu l-informazzjoni addizzjonali meħtieġa biex tiġi evalwata l-kwalità tal-informazzjoni statistika.
8. Il-Kummissjoni (Eurostat) għandha tivvaluta l-kwalità tad-data mibgħuta, is-sorsi u l-metodi użati u l-oqfsa tal-kampjunar. Il-Kummissjoni (Eurostat) għandha tħejji u tippubblika rapporti dwar il-kwalità tad-data trażmessa, is-sorsi u l-metodi użati. F’dawk ir-rapporti, il-Kummissjoni (Eurostat) għandha tirrakkomanda kif għandhom jiġu ġestiti s-sorsi meqjusa ta’ kwalità baxxa, u d-data miġbura permezz ta’ dawk is-sorsi.
Artikolu 9
Studji tal-fattibbiltà u studji pilota
1. Biex ittejjeb l-istatistika tas-suq tax-xogħol dwar in-negozji jew biex tillimita l-piż amministrattiv u finanzjarju fuq l-intrapriżi, b’mod partikolari l-SMEs u l-mikrointrapriżi, il-Kummissjoni (Eurostat) tista’ tniedi studji tal-fattibbiltà u studji pilota. L-għan ta’ dawn l-istudji għandu jinkludi mill-inqas wieħed mill-elementi li ġejjin:
(a)	jittejbu l-kwalità u l-komparabbiltà tad-data;
(b)	l-esplorazzjoni ta’ possibbiltajiet ġodda u l-implimentazzjoni ta’ karatteristiċi ġodda skont il-ħtiġijiet tal-utenti;
(c)	it-titjib tal-integrazzjoni bejn l-istħarriġiet u sorsi oħra ta’ data;
(d)	it-tnaqqis tal-piż minn fuq ir-rispondenti;
(e)	it-titjib tal-kosteffettività tal-ġbir tad-data. 
L-istudji għandhom iqisu l-iżviluppi teknoloġiċi u diġitali.
1a. Id-data miġbura bħala parti mill-istudji pilota msemmija fil-paragrafu 1 ta’ dan l-Artikolu għandha tkun limitata għall-oqsma u t-temi elenkati fl-Artikolu 4(1) u t-temi dettaljati speċifikati fl-Anness. 
2. L-Istati Membri jistgħu jipparteċipaw f’dawk l-istudji b’mod volontarju. B’kooperazzjoni mal-Kummissjoni (Eurostat), dawn għandhom jiżguraw li l-istudji jkunu rappreżentattivi fil-livell tal-Unjoni.
3. Ir-riżultati ta’ dawk l-istudji għandhom jiġu evalwati mill-Kummissjoni (Eurostat) b’kooperazzjoni mal-Istati Membri u l-partijiet ikkonċernati ewlenin, inklużi s-sħab soċjali. Il-Kummissjoni (Eurostat) għandha tħejji rapporti dwar is-sejbiet tal-istudji b’kooperazzjoni mal-Istati Membri. Dawk ir-rapporti għandhom ikunu disponibbli għall-pubbliku.
Fir-rapporti msemmija fl-ewwel subparagrafu, il-Kummissjoni (Eurostat) tista’ tirrakkomanda kif l-istudji pilota għandhom jiġu integrati bħala soluzzjonijiet permanenti.
3a. Il-Kummissjoni għandha s-setgħa li tadotta atti delegati f’konformità mal-Artikolu 13 biex tissupplimenta dan ir-Regolament billi tispeċifika r-rwoli u r-responsabbiltajiet tal-atturi li jwettqu l-istudji msemmija fil-paragrafu 1 ta’ dan l-Artikolu sa fejn l-ipproċessar ta’ data personali jsir għall-fini ta’ dawk l-istudji.
Artikolu 10
Finanzjament
1. Tista’ tingħata kontribuzzjoni finanzjarja mill-baġit ġenerali tal-Unjoni lill-istituti nazzjonali tal-istatistika u lil awtoritajiet nazzjonali oħra msemmija fl-Artikolu 5(2) tar-Regolament (KE) Nru 223/2009, biex itejbu:
(a)	is-sorsi, inkluż l-oqfsa tal-kampjunar, għall-istatistika tas-suq tax-xogħol dwar in-negozji, mid-data tad-dħul fis-seħħ ta’ dan ir-Regolament sa mhux aktar tard mill-31 ta’ Diċembru 2029;
(b)	il-metodi tal-istatistika tas-suq tax-xogħol dwar in-negozji, inkluż l-istudji tal-fattibbiltà u l-istudji pilota msemmija fl-Artikolu 9.
L-Unjoni ma għandhiex tiffinanzja l-kostijiet għall-kumpilazzjoni regolari tal-istatistika li trid tintbagħat skont dan ir-Regolament.
2. Il-kontribuzzjoni finanzjarja tal-Unjoni ma għandhiex taqbeż it-80% tal-kostijiet eliġibbli.
Artikolu 11
Ħarsien tal-interessi finanzjarji tal-Unjoni

1. Il-Kummissjoni għandha tieħu miżuri xierqa biex tiżgura li, meta jiġu implimentati l-azzjonijiet iffinanzjati skont dan ir-Regolament, l-interessi finanzjarji tal-Unjoni jitħarsu billi jiġu applikati miżuri preventivi kontra l-frodi, il-korruzzjoni u kull attività illegali oħra, u b’kontrolli effettivi, u jekk jinstabu irregolaritajiet, bl-irkupru tal-ammonti mħallsa bi żball u, meta xieraq, b’penali amministrattivi u finanzjarji li jkunu effettivi, proporzjonati u dissważivi.
2. Il-Kummissjoni jew ir-rappreżentanti tagħha u l-Qorti tal-Awdituri għandu jkollhom is-setgħa tal-awditjar, abbażi ta’ verifiki tad-dokumenti u kontrolli fuq il-post, tal-benefiċjarji tal-għotja, tal-kuntratturi u tas-subkuntratturi kollha li jkunu rċevew fondi tal-Unjoni skont dan ir-Regolament.
3. L-Uffiċċju Ewropew ta’ Kontra l-Frodi (OLAF) jista’ jwettaq investigazzjonijiet, inkluż kontrolli u spezzjonijiet fuq il-post, f’konformità mad-dispożizzjonijiet u l-proċeduri stabbiliti fir-Regolament (UE, Euratom) Nru 883/2013 tal-Parlament Ewropew u tal-Kunsill[footnoteRef:19] u r-Regolament tal-Kunsill (Euratom, KE) Nru 2185/96[footnoteRef:20], biex jistabbilixxi jekk kienx hemm frodi, korruzzjoni jew xi attività illegali oħra li taffettwa l-interessi finanzjarji tal-Unjoni b’rabta ma’ xi ftehim ta’ għotja jew deċiżjoni ta’ għotja jew kuntratt iffinanzjat skont dan ir-Regolament. [19:  	Ir-Regolament (UE, Euratom) Nru 883/2013 tal-Parlament Ewropew u tal-Kunsill tal-11 ta’ Settembru 2013 dwar investigazzjonijiet immexxija mill-Uffiċċju Ewropew Kontra l-Frodi (OLAF) u li jħassar ir-Regolament (KE) Nru 1073/1999 tal-Parlament Ewropew u tal-Kunsill u r-Regolament tal-Kunsill (Euratom) Nru 1074/1999 (ĠU L 248, 18.9.2013, p. 1).]  [20:  	Ir-Regolament tal-Kunsill (Euratom, KE) Nru 2185/96 tal-11 ta’ Novembru 1996 dwar il-verifiki u l-ispezzjonijiet fuq il-post imwettqa mill-Kummissjoni sabiex tipproteġi l-interessi finanzjarji tal-Komunità Ewropea kontra l-frodi u irregolarijiet oħra (ĠU L 292, 15.11.1996, p. 2).] 

4. Mingħajr preġudizzju għall-paragrafi 1, 2 u 3, il-ftehimiet ta’ kooperazzjoni ma’ pajjiżi terzi u ma’ organizzazzjonijiet internazzjonali, il-kuntratti, il-ftehimiet ta’ għotja u deċiżjonijiet ta’ għotja li jirriżultaw mill-implimentazzjoni ta’ dan ir-Regolament għandhom jinkludu dispożizzjonijiet li b’mod espliċitu jagħtu s-setgħa lill-Kummissjoni, lill-Qorti tal-Awdituri, lill-Prosekutur Pubbliku Ewropew u lill-OLAF biex iwettqu dawn l-awditjar u l-investigazzjonijiet skont il-kompetenzi rispettivi tagħhom.
Artikolu 12
Derogi
1. Meta l-applikazzjoni ta’ dan ir-Regolament, jew tal-atti delegati jew ta’ implimentazzjoni adottati skont dan, teħtieġ li jsiru bidliet kbar fis-sistema nazzjonali tal-istatistika ta’ Stat Membru, il-Kummissjoni tista’ tagħti derogi kif xieraq, permezz ta’ atti ta’ implimentazzjoni, lill-Istat Membru għal perjodu massimu ta’ sena. Dawk l-atti ta’ implimentazzjoni għandhom jiġu adottati skont il-proċedura ta’ eżami msemmija fl-Artikolu 14(2).
Meta tagħti d-derogi, il-Kummissjoni għandha tqis il-komparabbiltà tal-istatistika tal-Istat Membri u l-kalkolu fil-ħin tal-aggregati Ewropej rappreżentattivi u affidabbli meħtieġa. Il-Kummissjoni għandha tiżgura wkoll li r-rekwiżiti relatati mal-istatistika, il-metadata u l-kwalità koperti b’dan ir-Regolament, li qabel kienu koperti bir-Regolamenti mħassra, jibqgħu jiġu ssodisfati mingħajr interruzzjoni.
2. L-Istat Membru rilevanti għandu jissottometti talba debitament ġustifikata lill-Kummissjoni fi żmien 3 xhur mid-data tad-dħul fis-seħħ ta’ dan ir-Regolament jew tal-atti delegati jew ta’ implimentazzjoni adottati skont dan.
Artikolu 13
Eżerċizzju tad-delega
1. Is-setgħa ta’ adozzjoni ta’ atti delegati hija mogħtija lill-Kummissjoni suġġett għall-kondizzjonijiet stabbiliti f’dan l-Artikolu.
2. Is-setgħa ta’ adozzjoni ta’ atti delegati msemmija fl-Artikoli 3(1a), 4(3), 7(1) u 9(3a) għandha tingħata lill-Kummissjoni għal perjodu ta’ ħames snin minn [Uffiċċju tal-Pubblikazzjonijiet: jekk jogħġbok daħħal id-data eżatta tad-dħul fis-seħħ ta’ dan ir-Regolament]. Il-Kummissjoni għandha tfassal rapport fir-rigward tad-delega ta’ setgħa mhux aktar tard minn disa’ xhur qabel it-tmiem tal-perjodu ta’ ħames snin. Id-delega ta’ setgħa għandha tiġi estiża awtomatikament għal perjodi ta’ żmien identiċi, ħlief jekk il-Parlament Ewropew jew il-Kunsill joġġezzjona għal tali estensjoni mhux aktar tard minn tliet xhur qabel it-tmiem ta’ kull perjodu.
3. Id-delega ta’ setgħa msemmija fl-Artikoli 3(1a), 4(3), 7(1) u 9(3a) tista’ tiġi revokata fi kwalunkwe mument mill-Parlament Ewropew jew mill-Kunsill. Deċiżjoni li tirrevoka għandha ttemm id-delega ta’ setgħa speċifikata f’dik id-deċiżjoni. Għandha ssir effettiva fil-jum wara l-pubblikazzjoni tad-deċiżjoni f’Il-Ġurnal Uffiċjali tal-Unjoni Ewropea jew f’data aktar tard speċifikata fih. Ma għandha taffettwa l-validità tal-ebda att delegat li jkun diġà fis-seħħ.
4. Qabel ma tadotta att delegat, il-Kummissjoni għandha tikkonsulta esperti nnominati minn kull Stat Membru skont il-prinċipji stipulati fil-Ftehim Interistituzzjonali tat-13 ta’ April 2016 dwar it-Tfassil Aħjar tal-Liġijiet.
5. Hekk kif tadotta att delegat, il-Kummissjoni għandha tinnotifikah simultanjament lill-Parlament Ewropew u lill-Kunsill.
6. Att delegat adottat skont l-Artikoli 3(1a), 4(3), 7(1) u 9(3a) għandu jidħol fis-seħħ biss jekk ma tiġix espressa oġġezzjoni mill-Parlament Ewropew jew mill-Kunsill fi żmien tliet xhur min-notifika ta’ dak l-att lill-Parlament Ewropew u lill-Kunsill jew jekk, qabel jiskadi dak il-perjodu, il-Parlament Ewropew u l-Kunsill ikunu t-tnejn infurmaw lill-Kummissjoni li mhumiex sejrin joġġezzjonaw. Dak il-perjodu għandu jiġi estiż bi tliet xhur wara inizjattiva tal-Parlament Ewropew jew tal-Kunsill.
Artikolu 14
Proċedura ta’ kumitat
1. Il-Kummissjoni għandha tiġi assistita mill-Kumitat tas-Sistema Ewropea tal-Istatistika stabbilit bir-Regolament (KE) Nru 223/2009. Dak il-kumitat għandu jkun kumitat skont it-tifsira tar-Regolament (UE) Nru 182/2011.
2. Meta ssir referenza għal dan il-paragrafu, għandu japplika l-Artikolu 5 tar-Regolament (UE) Nru 182/2011.
Artikolu 15
Tħassir
1. Ir-Regolamenti (KE) Nru 530/1999, (KE) Nru 450/2003 u (UE) Nru 453/2008 qed jitħassru b’effett mill-1 ta’ Jannar 2026.
2. Ir-referenzi għar-Regolamenti mħassra għandhom jitqiesu bħala referenzi għal dan ir-Regolament.
Artikolu 16
Dħul fis-seħħ u applikazzjoni

Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.

Għandu jibda japplika mill-1 ta’ Jannar 2026.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi …,
Għall-Parlament Ewropew	Għall-Kunsill
Il-President	Il-President

ANNESS 
Dominji, temi u temi dettaljati; il-perjodiċità tal-provvista tad-data, il-perjodi ta’ referenza u l-iskadenza għat-trażmissjoni tad-data ta’ kull tema
	Dominju
	Tema
	Tema dettaljata
	Perjodiċità
	Perjodu ta’ referenza 
	Skadenza għat-trażmissjoni tad-data (1) (2)
	L-ewwel perjodu ta’ referenza

	Introjtu
	Struttura tal-Introjtu
	Introjtu
L-introjtu annwali u fix-xahar totali u l-komponenti kollha tiegħu, u l-introjtu fis-siegħa mħallas lil kull impjegat fil-kampjun.
	Kull erba’ snin
	Sena kalendarja 
	T+16-il xahar
	2026 

	
	
	Karatteristiċi tal-impjegatur
Informazzjoni ekonomika, legali, ġeografika u tal-impjiegi dwar l-unità lokali li magħha hu marbut kull impjegat fil-kampjun, u dwar l-intrapriża tagħha. 
	
	
	
	

	
	
	Karatteristiċi tal-impjegat
Informazzjoni demografika, ġeografika inkluż jekk l-impjegat huwiex ħaddiem migrant jew transfruntier, 
edukattiva, kuntrattwali u okkupazzjonali individwali dwar kull impjegat fil-kampjun.
	
	
	
	

	
	
	Perjodi tax-xogħol
Informazzjoni dwar il-perjodi tax-xogħol imħallsa għal kull impjegat fil-kampjun
	
	
	
	

	
	
	Elementi tekniċi tal-istħarriġ
Informazzjoni dwar il-kampjunar u l-ġbir tad-data għal kull impjegat fil-kampjun u għall-impjegatur rispettiv (eż. ponderazzjonijiet). 
	
	
	
	

	
	Differenza fil-pagi bejn il-ġeneri
	Introjtu fis-siegħa
L-introjtu fis-siegħa tal-impjegati rġiel u nisa skont il-karatteristiċi ewlenin tal-impjegatur u tal-impjegat u d-differenzi relattivi korrispondenti bejn l-introjtu fis-siegħa tal-impjegati rġiel u nisa.
	Kull sena
	Sena kalendarja 
	T+13-il xahar
	2026 

	
	
	Impjegati
L-għadd ta’ impjegati rġiel u nisa skont il-karatteristiċi tal-impjegatur u tal-impjegat.
	
	
	
	

	
	Paga Minima
	Il-livell tal-paga minima statutorja
	Kull sentejn
	Sena kalendarja
	T+13-il xahar
	2026

	
	
	L-għadd u s-sehem tal-ħaddiema koperti mill-paga minima statutorja
	Kull sentejn
	Sena kalendarja
	T+13-il xahar
	2026

	
	Il-Kopertura tan-Negozjar Kollettiv
	L-għadd ta’ impjegati koperti minn ftehimiet kollettivi
	Kull sentejn

	Sena kalendarja
	T+13-il xahar
	2026

	Kostijiet lavorattivi
	Struttura tal-kostijiet lavorattivi
	Kostijiet lavorattivi
Il-kostijiet totali mġarrba mill-impjegatur biex jingaġġa l-ħaddiema u l-komponenti ta’ dawn il-kostijiet.
	Kull erba’ snin
	Sena kalendarja
	T+18-il xahar
	2028

	
	
	Sigħat maħduma 
Is-sigħat effettivament maħduma minn tipi ewlenin tal-impjegati. 
	
	
	
	

	
	
	Sigħat imħallsa
Is-sigħat imħallsa mit-tipi ewlenin tal-impjegati.
	
	
	
	

	
	
	Impjegati
L-għadd ta’ impjegati skont it-tipi ewlenin.
	
	
	
	

	
	
	Unitajiet lokali
Informazzjoni dwar l-unitajiet lokali fil-kampjun.
	
	
	
	

	
	Indiċi tal-kostijiet lavorattivi
	Indiċi trimestrali tal-kostijiet lavorattivi għal kull siegħa maħduma 
L-indiċi trimestrali tal-kostijiet lavorattivi għal kull siegħa maħduma, skont it-tip tal-kostijiet; kronoloġija mhux aġġustata u aġġustata.
	Kull kwart tas-sena
	Kwart kalendarju
	– Stimi bikrija: T+45 jum
– Data finali: T+65 jum

	Indiċi trimestrali tal-kostijiet lavorattivi totali
kronoloġija mhux aġġustata u aġġustata.
	
	
	
	

	
	
	Indiċi trimestrali tas-sigħat maħduma
kronoloġija mhux aġġustata u aġġustata.
	
	
	
	

	
	
	Kostijiet lavorattivi annwali
Il-livelli tal-kostijiet lavorattivi annwali (ponderazzjonijiet) skont it-tip tal-kostijiet.
	Kull sena

	Tmiem l-ewwel kwart tas-sena T+1+65 jum
	

	Domanda għax-xogħol
	Impjiegi vakanti
	Postijiet tax-xogħol vakanti
Informazzjoni dwar il-postijiet tax-xogħol vakanti rreġistrati; kronoloġija mhux aġġustata u aġġustata.

	Kwart kalendarju
	– Stimi bikrija: T+45 jum
– Data finali: T+70 jum
	L-ewwel kwart tal-2026

	
	
	Postijiet tax-xogħol okkupati: 
Informazzjoni dwar il-postijiet tax-xogħol okkupati rreġistrati; kronoloġija mhux aġġustata u aġġustata.
	
	
	
	



(1)	Wara tmiem il-perjodu ta’ referenza “T”.
(2)	Meta l-iskadenzi msemmija hawn fuq jaħbtu s-Sibt jew il-Ħadd, l-iskadenza effettiva għandha tkun it-Tnejn ta’ wara qabel nofsinhar (CET).
image1.png




